4. การประกอบธุรกิจของแต่ละสายผลิตภัณฑ์

4.1. ลักษณะผลิตภัณฑ์และบริการ

4.1.1. ผลิตภัณฑ์เบเกอรี่

จากการเป็นผู้นำด้านธุรกิจเค้กและเบเกอรี่ ภายใต้แบรนด์ เอส แอนด์ พี มากว่า 39 ปี
บริษัทได้มีการพัฒนา และแนะนำผลิตภัณฑ์ใหม่
รวมทั้งออกแบบบรรจุภัณฑ์รูปแบบใหม่อย่างต่อเนื่องเพื่อให้สามารถตอบสนองความต้องการของ
ผู้บริโภคที่หลากหลายทั้งกลุ่มวัยรุ่น วัยทำงาน และกลุ่มครอบครัวระดับกลางขึ้นไป
อีกทั้งยังสามารถแข่งขันกับคู่แข่งได้ในตลาด ซึ่งในการพัฒนาหรือผลิตผลิตภัณฑ์เบเกอรี่ใหม่ ๆ
บริษัทได้ให้ความสำคัญทั้งด้านคุณภาพของสินค้า และวัตถุดิบ ด้านความสด และด้านความอร่อย
เพื่อเป็นการตอกย้ำ สโลแกน ที่ว่า เอส แอนด์ พี ชื่อนี้มีแต่ของอร่อย

(1) เค้ก: Fresh Cake

จากการสั่งสมประสบการณ์อย่างยาวนานจนเป็นที่ยอมรับ ตลอดจนลูกค้าทุกท่านยังคอยให้การสนับสนุน
ไว้วางใจในความเป็นผู้เชี่ยวชาญด้านศิลปะการทำเค้ก
ทำให้เรายิ่งมุ่งมั่นรักษาคุณภาพทุกขั้นตอนตั้งแต่การคัดสรรส่วนประกอบ วัตถุดิบ
และกรรมวิธีในการผลิตให้ได้เค้กที่มีรสสัมผัสที่กลมกล่อม หอมมัน
อย่างดีที่สุดและบริษัทไม่หยุดพัฒนารูปแบบใหม่ ๆ ในการสร้างสรรค์
ตกแต่งเพื่อให้เป็นที่ถูกใจลูกค้าทุกกลุ่มให้มากที่สุด บริษัทตั้งใจที่จะให้เค้กแสนอร่อยจากเอส แอนด์ พี
เป็นตัวแทนส่งมอบความสุขทุกโอกาสให้กับคนพิเศษ โดยเฉพาะในช่วงเทศกาลแห่งความสุขของทุก ๆ
ปี ในปี 2555 ทางบริษัท ได้เพิ่มมูลค่าให้กับตัวผลิตภัณฑ์ เค้ก และคุ้กกี้ด้วยการนำลิขสิทธิ์
โดราเอมอนมาใช้ในการออกแบบผลิตภัณฑ์

(2) เค้กแช่แข็ง: Frozen Cake

จากชื่อเสียงในด้านผลิตภัณฑ์เบเกอรี่
บริษัทได้ขยายธุรกิจเค้กแช่แข็งพร้อมรับประทานเพื่อตอบสนองวิถีชีวิตที่เปลี่ยนไปของผู้บริโภค
โดยมีหลายรสชาติให้เลือกรับประทาน ทุกๆรายการเราเลือกสรรวัตถุดิบชั้นดีและควบคุมการผลิต
ทุกขั้นตอนตามมาตรฐาน สะอาด และปลอดภัย

(3) ขนมอบ: Puff and Pastry

ขนมอบของเอส แอนด์ พี จะเน้น “ความสด” และ “อร่อย” ใหม่ ทุกวัน ประกอบด้วย
“กลุ่มพาย/พัฟ” เนื้อแป้งพาย/พัฟ ของเอส แอนด์ พี โดดเด่นเฉพาะตัว
เพราะเราใช้วิธีรีดพับแป้งสลับกับเนยสดถึง 144 ชั้น ทำให้แป้งพายของเอส แอนด์ พี เบา กรอบ
“กลุ่มครัวซองท์เดนิช” เนื้อแป้งนุ่ม ชุ่มฉ่ำด้วยเนยสดแท้ ๆ มีให้เลือก 2 แบบด้วยกัน คือ
ครัวซองท์บัทเทอร์เนยสด และครัวซองท์สไตล์ฝรั่งเศส “กลุ่มพิซซ่า”
สามารถทานเล่นได้เลยไม่ต้องปรุงอะไรเพิ่มเติม
เพราะเราปรุงรสให้เข้มข้นในแบบฉบับของไทยสไตล์

(4) ขนมปัง: Fresh Bread

ขนมปัง แบ่งเป็น “กลุ่มขนมปังมีไส้” เป็นขนมเนื้อนุ่มมีรูปมีไส้ต่างๆทั้งไส้เค็มและไส้หวาน
และขนมปังแซนวิซ เป็นขนมปังแผ่นที่มีหลากหลายรสชาติ นอกจากนี้ เอส แอนด์ พี
ยังให้ความสำคัญกับผลิตภัณฑ์ที่ดีต่อสุขภาพ โดยบริษัทได้แนะนำผลิตภัณฑ์ใหม่ ๆ
มารองรับผู้บริโภคที่ใส่ใจคุณภาพ อาทิ ขนมปังข้าวกล้องงอก ขนมปังนมไฮแคลเซียม ขนมปังฟักทอง
ขนมปังแครอท

(5) คุกกี้: Cookies

บริษัทใช้ส่วนผสมของเนยสดแท้ ๆ จึงทำให้คุกกี้เอส แอนด์ พี มีความหอม กรอบและอร่อย
มีให้เลือก รับประทานหลากหลายรูปแบบในบรรจุภัณฑ์ที่สวยงาม คุ้กกี้คลาสสิค รส นม เนย กาแฟ
และใบเตย, คริสปี้ไลท์ รส อัลมอนด์ ช็อกโกแลตชิพ และพิสทาชิโอ คุกกี้เดนิช, คุ้กกี้แฟนซี รสเนย
ทีรามิสุ ช็อกโกแลต มอลท์ และคาราเมล, คุ้กกี้พรีเมียม รส ช็อกโกแลตชิพ อัลมอนด์ เอิร์ลเกรย์
และมอคค่าอัลมอนด์ และ ชอร์ตเบรดที่มีปริมาณเนยสดมากกว่าคุ้กกี้อื่น ๆ

นอกจากนี้ บริษัทได้สร้างแบรนด์ เดลิโอ (Delio) คุกกี้ เพื่อนำเสนอคุกกี้หลากหลายชนิด
เพื่อขยายฐานของกลุ่มลูกค้าให้มากขึ้น โดยมีจำหน่ายในร้าน S&P ไฮเปอร์มาร์เก็ต,
ซูเปอร์มาร์เก็ตทั่วไป ร้านสะดวกซื้อ และร้านมินิมาร์ททั้งในเขตกรุงเทพและต่างจังหวัด

(6) ขนมไหว้พระจันทร์: Moon Cake

บริษัทให้ความสำคัญในการนำเสนอขนมไหว้พระจันทร์ที่ใหม่ สด สะอาด ปลอดภัย และมีอายุผลิตภัณฑ์
ที่สามารถเก็บไว้รับประทานได้นานขึ้น บริษัทยังครองความเป็นผู้นำ
และได้รับการยอมรับจากลูกค้าในการจำหน่ายผลิตภัณฑ์ชนิดนี้ภายใต้ยี่ห้อ S&P และ Golden
Dragon (มังกรทอง) ตลอดมา ในแต่ละปี เอส แอนด์ พี จะนำเสนอขนม
ไหว้พระจันทร์หลากหลายไส้ เพื่อรองรับความต้องการของผู้บริโภค
นอกเหนือจากความอร่อยของผลิตภัณฑ์ที่บรรจงคัดสรรแล้ว เอส แอนด์ พี
ยังให้ความสำคัญกับบรรจุภัณฑ์ขนมไหว้พระจันทร์ ด้วยดีไซน์คลาสสิคของดอกโบตั๋น
ซึ่งถือเป็นสัญลักษณ์ของความมงคล ความร่ำรวย โชคลาภ สุขภาพร่างกายดี ครอบครัวที่อบอุ่นมั่นคง
การงานอันเจริญก้าวหน้า ความรักยั่งยืน ตลอดจนความอุดมสมบูรณ์ต่าง ๆ ของครอบครัว
ซึ่งจะสร้างความประทับใจให้กับผู้รับเป็นอย่างยิ่ง

(7) ขนมไทย: Thai sweet delicacies

ขนมไทยหลากหลายรูปแบบและรสชาติ ทั้งขนมตำรับโบราณหารับประทานยาก และขนมไทยประยุกต์ที่
ผสมผสานขนมแบบตะวันตกกับรสชาติแบบไทย ๆ ในบรรจุภัณฑ์สวยงามร่วมสมัย

4.1.2. ผลิตภัณฑ์อาหาร

(1) อาหารสำเร็จรูปแช่แข็ง: Quick Meal

ในฐานะผู้บุกเบิกธุรกิจอาหารแช่แข็งพร้อมรับประทาน
บริษัทได้ลงทุนด้านการวิจัยและพัฒนาอย่างต่อเนื่อง
จุดเด่นของอาหารสำเร็จรูปแช่แข็งของบริษัทที่แตกต่างจากคู่แข่งอื่น คือ อาหารสำเร็จรูปแช่แข็ง
เอส แอนด์ พี
ทุกเมนูได้รับการปรุงอย่างพิถีพิถันเพื่อให้อร่อยถูกใจผู้บริโภคทั้งให้คุณค่าและความปลอดภัยในด้านโภชนาการ
มีการออกแบบบรรจุภัณฑ์ทั้งภายในและภายนอกที่ทันสมัย เพื่อให้เหมาะกับชีวิตแบบ เร่งรีบ
ของผู้บริโภคมากขึ้น สะดวกและช่วยในเรื่องเวลาการอุ่นอาหารน้อยลง
รวมถึงเมนูอาหารแช่แข็งที่มีหลากหลาย มีการพัฒนาสินค้าใหม่อย่างต่อเนื่อง โดยปีที่ผ่านมา
มีเมนูใหม่ จำนวน 4 รายการ ได้แก่ ข้าวผัดน้ำพริกปลาแซลมอน ข้าวแกงส้มชะอมกุ้ง
สปาเก็ตตี้กุ้งและซอสพริกไทยดำ สปาเก็ตตี้แซลมอนและซอสเพสโต้
สินค้าใหม่สำหรับลูกค้ากลุ่มฟู้ดส์เซอร์วิส
และในปีนี้บริษัทได้ลงทุนเครื่องจักรที่ทันสมัยและขยายพื้นที่เพื่อเพิ่มกำลังการผลิตอีก 30%
ซึ่งจะแล้วเสร็จประมาณกลางปี 2556

(2) ไส้กรอก: Premo

ผลิตภัณฑ์ไส้กรอกประเภทต่าง ๆ แฮม และเบคอนด้วยแบรนด์ “พรีโม”
สำหรับลูกค้าระดับกลางขึ้นไป ซึ่งผลิตภัณฑ์ใช้สูตรเฉพาะของ เอส แอนด์ พี
คัดสรรเฉพาะเนื้อหมูเกรด A คุณภาพดี เนื้อแน่น อร่อย ในแบบฉบับรสชาติที่ คนไทยคุ้นเคย
สะอาดปลอดภัยได้มาตรฐาน โดยผลิตภัณฑ์ใช้เป็นวัตถุดิบของร้านอาหาร เอส แอนด์
พีและจำหน่ายให้แก่ลูกค้าทั้งแบบบรรจุซอง และแบบไส้กรอกตักขายในช่องทางค้าปลีกในโมเดิร์น
เทรด รวมทั้งการรับจ้างผลิตให้กับกลุ่มธุรกิจอาหารอื่น ๆ ซึ่งปีที่ผ่านมาได้มีการพัฒนาผลิตภัณฑ์ใหม่ๆ
ออกสู่ตลาดอย่างต่อเนื่องทั้งชนิดผลิตภัณฑ์และขนาดบรรจุที่เล็กลง
เพื่อให้สอดคล้องกับรูปแบบการดำเนินชีวิตสมัยใหม่ ทั้งนี้ทางบริษัท
ได้มีการลงทุนเครื่องจักรเพื่อรองรับการขยายกำลังการผลิตเพิ่มขึ้นอีก 30% ในเดือน ธันวาคม
2555

(3) วุ้นคาราจีแนน: Jelio Jelly

เป็นการคิดค้นขนมเจลลี่ ซึ่งสามารถนำลงในสายการผลิต
เพื่อเพิ่มความหลากหลายของสินค้าเจลลี่คาราจีแนน สำเร็จรูปทั้งในรูปแบบเจลลี่ผสมเนื้อผลไม้
และเจลลี่พร้อมดื่มผสมน้ำผลไม้ให้วิตามินซีสูง

(4) ผลิตภัณฑ์ปรุงแต่งอาหาร: Royallee

ผลิตภัณฑ์ปรุงแต่งอาหาร (Dry Mix) ผ่านการรับรองระบบคุณภาพมาตรฐานสากล ได้แก่
สีผสมอาหาร แป้งคัสตาร์ด เป็นต้น

(5) ผลิตภัณฑ์อาหารนานาชาติ: Delicatessen

เอส แอนด์ พี เป็นผู้ผลิตอาหารนานาชาติ (Delicatessen) ภายใต้เครื่องหมายการค้า Patio
ได้แก่ น้ำสลัด ซุปแช่แข็ง และผลิตภัณฑ์สำเร็จรูปอื่น ๆ
ทีมีรสชาติที่อร่อยและใส่ใจต่อสุขภาพของผู้บริโภค ซึ่งมีจำหน่ายที่ร้านอาหาร เอส แอนด์ พี
และในห้างสรรพสินค้าชั้นนำทั่วไป

4.1.3. บริการอื่นๆ

(1) บริการจัดส่งอาหาร: Delivery 1344

เอส แอนด์ พี Delivery เพียงแค่กดเบอร์โทร 1344 บริการจัดส่งอาหาร เครื่องดื่ม เค้ก
เบเกอรี่ที่หลากหลายและผลิตภัณฑ์อาหารพร้อมรับประทานจัดส่งถึงบ้าน
เพื่อตอบสนองความต้องการทุกไลฟ์สไตล์ด้วยความสะดวกและความรวดเร็ว รวมถึงการบริการปิ่นโต
ที่จัดส่งอาหารถึงบ้านในแต่ละมื้อทุกวันโดยเน้นให้ความสำคัญเรื่องคุณภาพ ความสดใหม่
และความรวดเร็วในการบริการ

(2) บริการจัดเลี้ยงนอกสถานที่: Caterman

บริการจัดเลี้ยงสำหรับทุกโอกาสสำคัญ ด้วยเมนูหลากหลาย
ใส่ใจทุกรายละเอียดสามารถนำเสนอรูปแบบการจัดงานเลี้ยงครบวงจร ทั้งอาหารไทย จีน ฝรั่ง
ของทุก ๆ แบรนด์

4.2. การตลาดและภาวะการแข่งขัน

นโยบายการตลาดที่บริษัท ยึดถือเป็นปรัชญาหลักในการดำเนินงานเสมอมาตลอดระยะเวลา 39 ปี
คือ การสร้างความพึงพอใจให้กับลูกค้า และให้ลูกค้าตระหนักถึงชื่อของ เอส แอนด์ พี
“ชื่อนี้มีแต่ของอร่อย” เมื่อนึกถึงอาหารและ เบเกอรี่ที่มีรสชาติอร่อย
มีคุณภาพและบริการอันอบอุ่นน่าประทับใจ

4.2.1. กลยุทธ์ทางการตลาดของบริษัท

การมองกลยุทธ์ทางการตลาดของบริษัท
แยกเป็นแต่ละแบรนด์ซึ่งจะเน้นให้ความสำคัญทางด้านผลิตภัณฑ์
และด้านการบริการให้เหมาะสมกับลูกค้าหลักในแต่ละแบรนด์นั้นๆ ปัจจุบันธุรกิจ เอส แอนด์ พี
เป็นแบรนด์หลักซึ่งเป็นธุรกิจร้านอาหารและเบเกอรี่ที่ให้บริการแก่กลุ่มลูกค้าหลากหลายและทุกคนในครอบครัว
นอกเหนือจากนี้ เอส แอนด์ พี ยังมีบริการจัดส่งอาหารถึงบ้าน บริการอาหารปิ่นโต
บริการจัดเลี้ยงในนาม “Caterman” มีร้านอาหารทั้งในและต่างประเทศ
รวมไปถึงผลิตภัณฑ์ที่มีการแข่งขันในตลาด เช่น BlueCup Coffee, ขนมไหว้พระจันทร์,
อาหารสำเร็จรูปแช่แข็ง Quick Meal และผลิตภัณฑ์ Delio ที่แพร่หลายในซูเปอร์มาร์เก็ตทั่วไป
กลยุทธ์ทางการตลาดของบริษัท แบ่งเป็น 6 ด้าน ดังนี้

(1) ด้านผลิตภัณฑ์

ความอร่อย คุณภาพ
และความคุ้มค่าของผู้บริโภคเป็นนโยบายที่บริษัทยึดถือในการดำเนินธุรกิจมาโดยตลอด 39 ปี
คุณภาพของผลิตภัณฑ์ เริ่มตั้งแต่การคัดสรรเลือกใช้แต่วัตถุดิบที่มีคุณภาพ วัตถุดิบที่สด
ซึ่งเป็นสิ่งที่บริษัทให้ ความสำคัญมาโดยตลอด ทำให้ผู้บริโภคมีความเชื่อมั่นในการมาใช้บริการที่ เอส
แอนด์ พี

นอกจากนี้กลยุทธ์ที่สำคัญอีกอย่างหนึ่ง คือด้านความหลากหลายของผลิตภัณฑ์และบริการ
บริษัทมีผลิตภัณฑ์อาหารสำหรับทุกคนในครอบครัวในแต่ละมื้อ รวมทั้งเบเกอรี่
อาหารสำเร็จรูปแช่แข็งและอื่น ๆ เพื่อตอบสนองความต้องการของผู้บริโภค
บริษัทยังได้พัฒนารูปแบบของผลิตภัณฑ์และบริการมากขึ้น เช่น ทางด้านเบเกอรี่
ได้เพิ่มเค้กและคุ้กกี้ลิขสิทธิ์โดราเอมอน เค้กชิฟฟอน แคนเบอรี่ คัสตาร์ดเค้ก
ที่ได้รับการตอบรับจากผู้บริโภคอย่างดี ทางด้านอาหาร เอสแอนด์ พี
ให้ความสำคัญกับไลฟ์สไตล์ของผู้บริโภคที่เน้นในเรื่องความอร่อยหลากหลาย และประโยชน์ต่อสุขภาพ
โดยการสร้างสรรค์เมนูใหม่ออกมาในรูปแบบนานาชาติ และ การผสมผสาน ระหว่างอาหารไทย กับ
อาหารชาติอื่น ๆ แต่ยังคงไว้ซึ่งความอร่อยแบบคุณภาพด้วยวัตถุดิบชั้นดี
เช่นเมนูปลาแซลมอนจากนอร์เวย์ หรือเทศกาลปลาคอด

ทางด้านบรรจุภัณฑ์
บริษัทเน้นด้านการพัฒนาบรรจุภัณฑ์มาโดยตลอดและเป็นผู้นำด้านการพัฒนาบรรจุภัณฑ์สวยงามสำหรับผลิตภัณฑ์เบเกอรี่
และคุ้กกี้ ซึ่งเป็นปัจจัยสำคัญอย่างหนึ่งที่ช่วยในการตัดสินใจเลือกซื้อผลิตภัณฑ์ของผู้บริโภค
เพื่อมอบเป็นของขวัญในโอกาสต่าง ๆ

(2) ด้านโฆษณาและส่งเสริมการขาย

บริษัทได้ตอกย้ำความเป็นผู้นำด้านร้านอาหารและเบเกอรี่ด้วยการออกโฆษณาที่สร้างภาพพจน์ที่ดีให้กับ
แบรนด์ เอส แอนด์ พี ผลิตภัณฑ์อาหาร เค้ก และเบเกอรี่ต่างๆโดยสื่อถึงคุณภาพสดใหม่
ความพิถีพิถันในการปรุง และรสชาติอร่อย ภายใต้ สโลแกน “เอส แอนด์ พี ชื่อนี้มีแต่ของอร่อย”
ช่วงเดือนธันวาคม ได้มีการโฆษณา เค้กและคุ้กกี้ เพื่อเพิ่ม ยอดขายในช่วงเทศกาลปีใหม่
ภายใต้แนวความคิด เชื่อมต่อความสุขความผูกพัน
ด้วยศาสตร์และศิลป์แห่งความอร่อยของเค้กและคุ้กกี้จาก เอส แอนด์ พี
และบริษัทยังจัดให้มีรายการส่งเสริมการขายในรูปแบบต่าง ๆ
ในแต่ละเดือนโดยเฉพาะในเทศกาลสำคัญต่าง ๆ

(3) การกำหนดราคา

บริษัทมีนโยบายในการกำหนดราคาขายผลิตภัณฑ์โดยคำนึงถึงปัจจัยต่างๆ ดังนี้

  - ต้นทุนของวัตถุดิบหลัก และต้นทุนในการผลิต

  - ตำแหน่งทางด้านการตลาด
  ราคาขายผลิตภัณฑ์ของคู่แข่งหรือเกณฑ์ราคาขายโดยทั่วไปเพื่อให้ลูกค้าของ เอส แอนด์ พี
  รู้สึกถึงความคุ้มค่าเงิน

  - อัตราผลกำไรขั้นต้นที่ต้องการสร้างจากผลิตภัณฑ์กลุ่มนั้น ๆ

(4) ด้านการพัฒนาบุคลากรเพื่อการส่งเสริมการขาย

บริษัทเล็งเห็นถึงความสำคัญของพนักงานว่าเป็นปัจจัยสำคัญในการดำเนินธุรกิจจึงได้มีการจัดโปรแกรมการพัฒนาศักยภาพของพนักงานบริการ
และพนักงานในร้านอาหาร เพื่อให้ทำงานด้วยความสนุกและความสุข
โดยจัดอบรมให้ความรู้ในด้านผลิตภัณฑ์ รวมทั้งเทคนิคการขาย
และความเข้าใจในเรื่องกิจกรรมส่งเสริมการขายและโปรแกรมการแข่งขันการแนะนำผลิตภัณฑ์

(5) ด้านการเลือกทำเลเปิดสาขา

ในปีนี้บริษัทได้เปิดสาขา 13 แห่ง และเบเกอรี่ช้อพ 33 แห่ง
ในการเลือกเปิดสาขานั้นมีแนวโน้มไปต่างจังหวัด หัวเมืองใหญ่มากขึ้น
รวมถึงห้างสรรพสินค้าชั้นนำในเขตเมือง และหัวเมืองใหญ่
ซึ่งวิธีการที่จะเลือกนั้นบริษัทต้องทำการสำรวจความต้องการของตลาดก่อน
เพื่อใช้ในการตัดสินใจในเรื่องรูปแบบของสาขา รูปแบบของอาหาร และขนาดพื้นที่
เพื่อให้ตอบสนองความต้องการของตลาดให้มากที่สุด

(6) ด้านการประชาสัมพันธ์

บริษัทฯ ยังคงมุ่งเน้นในด้านการจัดโครงการเพื่อแสดงความรับผิดชอบต่อสังคม (Corporate
Social Responsibility) และการสร้างความสัมพันธ์ระหว่างลูกค้าอย่างต่อเนื่อง
ในด้านกิจกรรมสมาชิกสัมพันธ์ ได้จัดกิจกรรม หลากหลายเพื่อให้เข้ากับไลฟ์สไตล์กลุ่มสมาชิก S&P
Joy Cardซึ่งปีที่ผ่านมามีการจัดกิจกรรมมากมาย อาทิ กิจกรรมสอนการทำอาหาร ตกแต่งหน้าเค้ก
และกิจกรรมสอนด้านการออกแบบเค้กและผลิตภัณฑ์ของ S&P ในรูปแบบของคอมพิวเตอร์กราฟฟิค
(Animation Workshop) ให้กับสมาชิก การจัดชมภาพยนตร์ในโครงการ Joy Card Joy
Movie ตลอดทั้งปี กิจกรรม S&P Summer Camp 2012 ภายใต้ชื่อ “วิถีไทยใกล้กรุง” ณ
ศูนย์การท่องเที่ยวเชิงเกษตรคลองมหาสวัสดิ์ จัดขึ้นเพื่อให้สมาชิกเรียนรู้วิถีชีวิตชนบทรอบ ๆ
กรุงและลงมือทำกิจกรรมต่างๆ อาทิ การทำข้าวตัง การทำไข่เค็ม นั่งรถอีแต๋นชมทุ่งนาข้าว
พับดอกบัว อีกทั้งยังมีกิจกรรมสำหรับสมาชิก S&P Joy Card
สำหรับสมาชิกที่รักสุขภาพและความงาม “โยคะบำบัดโรค” กิจกรรมวันแม่ “แม่ลูกผูกใจ
จัดสวนถาด” ให้คู่คุณแม่คุณลูกร่วมกันเลือกพันธุ์ไม้ ออกแบบกับนักจัดสวนมืออาชีพ
กิจกรรมขอบคุณลูกค้า มอบรางวัลให้สมาชิก S&P Joy Card Top Spender
ที่มียอดซื้อสูงสุดประจำปี 2555 นอกจากนี้ยังได้กิจกรรม “S&P Joy Kids Club ” (School
Tour) เพื่อฝึกทักษะด้านการแต่งหน้าเค้กให้กับนักเรียนชั้นประถมปีที่ 3 จำนวน 35 โรงเรียน
มาอย่างต่อเนื่องเป็นปีที่ 10 เน้นการปลูกฝังให้เด็กรู้คุณค่าของการใช้ทรัพยากรกระดาษ
โดยนำการแสดงเรื่องต้นไม้ในป่ามาให้นักเรียนชม
และยังขอให้นักเรียนนำกระดาษสมุดเหลือใช้มาบริจาคกับ S&P จากนั้นบริษัทฯ
จึงนำกระดาษไปขายเพื่อนำเงินที่ได้มอบให้กับมูลนิธิพระดาบส เพื่อใช้ในโอกาสต่าง ๆ ต่อไปเป็นต้น
และทุกปีบริษัทฯ ยังได้ตอบแทนสังคมด้วยการมอบเค้กให้กับผู้ด้อยโอกาส ผู้พิการ เด็กกำพร้า
และคนชรา ยังมูลนิธิต่าง ๆ ทั้งในกรุงเทพมหานครและปริมณฑล รวม 20 แห่ง ในโครงการ
“Cake A Wish Make A Wish” อีกทั้งจัดกิจกรรมเลี้ยงอาหารในโครงการ “S&P เติมรอยยิ้ม
ให้น้อง” ให้กับเด็กผู้บกพร่องด้านพัฒนาการและสติปัญญาที่สถาบันราชานุกูล
พร้อมนำการแสดงและจัดกิจกรรมศิลปะบำบัดด้วยการให้เด็ก ๆ
ได้ระบายสีสร้างสรรค์จินตนาการอย่างเต็มที่ นอกจากนี้ยังได้จัดโครงการ “S&P Kitchen for
kids” ด้วยการปรับปรุงโรงอาหารในต่างจังหวัด จำนวน 2 โรงเรียน ได้แก่
โรงเรียนศึกษาสงเคราะห์แม่จัน เชียงราย โรงเรียน ร่มเกล้า กาญจนบุรี
และมอบอุปกรณ์เครื่องครัวให้กับโรงเรียนไทยทนุ เชียงใหม่
และสนับสนุนเงินสร้างโรงเรียนครัวให้กับโรงเรียนวิถีพุทธ ได้แก่ โรงเรียนปัญญาประทีป
อ.ปากช่อง นครราชสีมา ทั้งนี้เพื่อเป็นการเสริมสร้างสุขลักษณะทางโภชนาการที่ถูกต้องให้กับชุมชน
โดยมีผู้เชี่ยวชาญเข้าไปให้ความรู้ด้านโภชนาการ และหลักการดูแล สุขอนามัย กับ ครู นักเรียน
และแม่ครัว และยังได้ส่งเสริมการทำเกษตรยั่งยืนด้วยการมอบแปลงปลูกผักไฮโดรโปนิก
และโรงเพาะเห็ด เพื่อนำมารับประทานเป็นอาหารกลางวัน
และส่วนที่เหลือนำไปจำหน่ายให้กับชุมชนเพื่อสร้างรายได้ให้กับเด็กและโรงเรียนอีกทางหนึ่ง

4.2.2. สภาวะเศรษฐกิจและการแข่งขัน

ประเทศไทยเผชิญกับความผันผวนทางด้านเศรษฐกิจเป็นอย่างมากในปี 2555
การส่งออกที่ได้รับผลกระทบจากการชะลอตัวของเศรษฐกิจโลกโดยเฉพาะเศรษฐกิจยุโรปที่มีปัญหาหนี้สาธารณะ
และโรงงานอุตสาหกรรมของไทย
หลายแห่งที่ยังไม่สามารถดำเนินการผลิตได้เต็มที่เนื่องจากปัญหาอุทกภัยในปีก่อนหน้านั้น
รายได้จากการส่งออกของข้าวไทยมีอัตราลดลงอย่างต่อเนื่องซึ่งเป็นผลพวงมาจากนโยบายรับจำนำข้าวส่งผลให้ราคาสูงขึ้นไม่สามารถแข่งขันในตลาดโลกได้
ในปี 2555
ตัวเลขคาดการณ์การขยายตัวทางเศรษฐกิจจากสำนักงานเศรษฐกิจการคลังอยู่ในอัตราร้อยละ 5.7
อัตราเงินเฟ้อทั่วไปอยู่ที่ร้อยละ 3.0 ต้นทุนในการผลิต รวมทั้งค่าแรงมีแนวโน้มสูงขึ้น
ส่วนอุปสงค์ภายในประเทศทั้งการบริโภค
และการลงทุนยังเติบโตได้ดีจากมาตรการกระตุ้นเศรษฐกิจของรัฐบาล เช่น การปรับค่าแรงขั้นต่ำ
นโยบายรถคันแรก นโยบาย รับจำนำข้าว การลงทุนในโครงการต่าง ๆ
รวมทั้งการปรับลดอัตราภาษีเงินได้นิติบุคคล

ตลาดร้านอาหารและเบเกอรี่ยังมีการแข่งขันที่สูง และมีผู้เล่นใหม่เข้ามาในตลาดมากขึ้น
แต่บริษัทก็ยังสามารถรักษาส่วนแบ่งการตลาดได้เป็นอย่างดี
โดยบริษัทได้มีการวิเคราะห์และวางแผนเชิงกลยุทธ์ทางด้านการตลาด โดย
เน้นเรื่องคุณภาพของสินค้า และบริการ ในด้านความอร่อย วัตถุดิบที่ดีมีประโยชน์
ปรุงโดยเชฟที่มีประสบการณ์ความชำนาญ มีการนำเสนอสินค้าออกสู่ตลาดพร้อมจุดขายที่โดดเด่น
เป็นสินค้าตามเทศกาล มีความหลากหลาย
และมีความเป็นสากลมากขึ้นสามารถตอบสนองความต้องการของกลุ่มเป้าหมาย
มีการวางกลยุทธ์ในเรื่องราคาที่เหมาะสมคุ้มค่าเงิน
กลยุทธ์ในการขยายสาขาเพื่อให้ผู้บริโภคเข้าถึงแบรนด์ได้ง่ายในรูปแบบของร้านอาหาร
และเบเกอรี่ช้อพในห้างสรรพสินค้า ไฮเปอร์มาร์เก็ต ศูนย์การค้าในจังหวัดใหญ่ โรงพยาบาล
จึงมีผลทำให้บริษัทสามารถแข่งขันรักษาและเพิ่มส่วนแบ่งการตลาดของผลิตภัณฑ์และบริการต่าง ๆ
ของบริษัทได้ในระดับที่ดี ปัจจัยสำคัญ ที่ทำให้บริษัทประสบความสำเร็จ
คือกลยุทธ์ทางการตลาดในด้านการส่งเสริมการขายเพื่อสร้างการรับรู้และความเข้าใจในผลิตภัณฑ์
สร้างความรู้สึกที่ดีและมั่นใจในคุณภาพของผลิตภัณฑ์และบริการต่อความคุ้มค่าในการบริโภคของกลุ่มลูกค้าเป้าหมายเพื่อกระตุ้นการขายให้มากขึ้น
นอกจากนี้ยังให้ความสำคัญกับการโฆษณา ประชาสัมพันธ์เพื่อสร้างภาพพจน์ที่ดีให้กับแบรนด์เอส แอนด์
พี และตอกย้ำความเป็นผู้นำด้านอาหาร เบเกอรี่ ประกอบกับ
บริษัทได้มีการส่งเสริมด้านการวิจัยและพัฒนาคุณภาพของสินค้า กระบวนการผลิต
และการคัดสรรวัตถุดิบอย่างต่อเนื่อง
ทั้งนี้เพื่อให้ผลิตภัณฑ์ของบริษัทเป็นที่ยอมรับและสามารถตอบสนองความต้องการของลูกค้าได้เป็นอย่างดี

นอกจากนี้บริษัทได้พัฒนากระบวนการในการให้บริการเพื่อสร้างระบบการบริหารและ การให้บริการที่
เป็นเลิศต่อลูกค้า และในการดำเนินงานของบริษัท
ได้ตระหนักและให้ความสำคัญต่อการกำกับดูแลกิจการที่ดีโดยการสร้างจิตสำนึกในการปฏิบัติงานให้แก่ทุกคนในองค์กรให้เป็นส่วนหนึ่งของวัฒนธรรม
เอส แอนด์ พี ดังนั้นการดำเนินกิจการของ เอส แอนด์ พี
จึงมิได้ให้ความสำคัญต่อกำไรทางตัวเลขเพียงอย่างเดียว
แต่ได้ให้ความสำคัญต่อการสร้างประโยชน์ต่อชุมชนและสังคม เช่น โครงการ Kitchen For Kids
ในการสร้างโรงครัวให้สถานศึกษาในชนบท โครงการเติมรอยยิ้มให้น้อง
หรือการบริจาคช่วยเหลือสังคมในกรณีเกิดภัยธรรมชาติ เป็นต้น
จากการดำเนินการดังกล่าวนอกจากทำให้บริษัทสามารถ
รักษาฐานลูกค้าเดิมไว้ได้ยังสามารถขยายฐานลูกค้าไปยังกลุ่มลูกค้าใหม่ได้อย่างต่อเนื่อง

4.3. เหตุการณ์ที่สำคัญในปี พ.ศ. 2555

ในช่วงปี 2555 ที่ผ่านมาถึงแม้จะมีเหตุการณ์ที่ท้าทายต่าง ๆ ไม่ว่าจะเป็นความผันผวนของเศรษฐกิจ
การ ส่งออกที่ได้รับผลกระทบจากการชะลอตัวของเศรษฐกิจโลก
แต่บริษัทยังฝ่าฟันอุปสรรคต่างๆไปได้ด้วยดี และยังได้มีการทำกิจกรรมต่าง ๆ
ที่เป็นการช่วยเหลือสังคม ทั้งการบริจาคเงินเพื่อสนับสนุนกิจกรรมช่วยเหลือชุมชนโดยทั่วไป
และการจัดงานด้านการตลาดเพื่อเผยแพร่ข่าวสารของธุรกิจที่สำคัญ ดังนี้

การขยายธุรกิจและการพัฒนาผลิตภัณฑ์

-   บริษัทเปิดร้านอาหาร Bangkok Beat Bistro ประเทศมาเลเซีย 2 สาขา ในเดือน
    มีนาคม และ ธันวาคม และร้าน Bangkok Jam ประเทศสิงคโปร์ 2 สาขา
    ในเดือนพฤษภาคม และธันวาคม และประเทศไต้หวัน 1 สาขา ในเดือนเมษายน
    ซึ่งเป็นร้านสำหรับหนุ่มสาววัยทำงานที่ต้องการความทันสมัย ทันใจทุกความต้องการ

-   ในเดือนกรกฎาคม บริษัทได้ลงทุนในบริษัท เอส แอนด์ พี อินเตอร์เนชั่นแนลฟู้ดส์ จำกัด
    ซึ่งบริษัทถือหุ้นร้อยละ 99.99 ดำเนินกิจการร้านอาหารญี่ปุ่น แบบแฟรนไชส์ภายใตัแบรนด์
    Maisen ซึ่งเป็นอาหารญี่ปุ่นประเภทหมูทอดทงคัตสึ โดยเปิดร้านไมเซน
    สาขาแรกในประเทศไทย ที่ชั้น B สีลมคอมเพล็กซ์ ในเดือนพฤศจิกายน

รางวัลและความสำเร็จ

-   โรงงานผลิตอาหาร ลาดกระบัง ได้รับการรับรองมาตรฐานระบบคุณภาพการผลิตอาหารทั้งสิ้น
    6 ระบบ ได้แก่ GMP, HACCP, ISO9001, ISO22000, IFS และ BRC ซึ่งในปี 2555
    ได้ยกระดับมาตรฐานระบบคุณภาพ BRC Issue 6 และ IFS version 6
    เพื่อให้ได้ผลิตภัณฑ์อาหารแช่แข็งที่มีคุณภาพและความปลอดภัยของผู้บริโภค
    และอยู่ระหว่างดำเนินการขยายขอบข่ายการรับรองของโรงงานเพื่อส่งออกผลิตภัณฑ์อาหารแช่แข็งที่มีส่วนประกอบของไก่จากกรมปศุสัตว์
    (EST Number) เพื่อเพิ่มโอกาสทางการขายในประเทศกลุ่มสหภาพยุโรป และประเทศอื่น ๆ
    ที่ใช้มาตรฐานนี้อ้างอิง คาดว่าจะเสร็จภายในปี 2556

-   รับมอบเครื่องหมาย Thai Select จากกรมส่งเสริมการส่งออก กระทรวงพาณิชย์ 3
    รางวัลได้แก่ร้านภัทรา ประเภทร้านอาหารพรีเมี่ยม ร้านเอส แอนด์พี สาขาสุวรรณภูมิ
    ประเภทร้านอาหาร และประเภทสินค้าไทยส่งออก (อาหารแช่แข็ง Quick Meal
    ประเภทขนมหวาน ) เพื่อรับรองคุณภาพอาหารไทยที่มีรสชาติอันเป็นเอกลักษณ์ในแบบไทยแท้
    และมีมาตรฐานการผลิตที่เป็นสากล

-   รับรางวัลสถานประกอบการดีเด่นในการพัฒนาฝีมือแรงงานจากกรมพัฒนาฝีมือแรงงาน
    กระทรวงแรงงาน

-   รับรางวัลสถานประกอบการที่ให้ความร่วมมือ และสนับสนุนการจัดการอาชีวศึกษาระบบทวิภาคี
    จากวิทยาลัยเทคนิคบ้านค่าย วิทยาลัยเทคโนโลยีวิรุณบริหารธุรกิจเชียงราย
    และวิทยาลัยอาชีวศึกษาเลย

กิจกรรมการตลาดเพื่อเพิ่มยอดขาย

นอกจากการโฆษณา และออกผลิตภัณฑ์ใหม่ ๆ แล้ว
ทางบริษัทยังได้จัดให้มีรายการส่งเสริมการขายและกิจกรรมต่าง ๆ ตลอดทั้งปี อาทิ

-   Simply Summer Cool & Delicious : อร่อยหลากหลายกับเมนูคลายร้อนต่าง ๆ ข้าวแช่
    และข้าวเหนียวมะม่วง พร้อมรายการส่งเสริมการขายในช่วงเดือน มีนาคม - พฤษภาคม
    เมื่อรับประทานอาหารภายในร้านครบ ทุก 350 บาท ลุ้นรับ iPhone จำนวน 39 รางวัล
    และบัตรกำนัลมูลค่า 500 บาท จำนวน 100 รางวัล สมาชิกบัตร Joy Card รับส่วนลด 15%

-   กิจกรรมซื้อ 2 ฟรี 1 : รายการส่งเสริมการขายของผลิตภัณฑ์เบเกอรี่ที่ได้รับความนิยม 3
    รายการ คือ พาย บัทเทอร์เค้ก และเค้กกล้วยหอม ที่สลับทำกิจกรรมทุก 2 เดือน
    เพื่อเปิดโอกาสให้ลูกค้าได้สัมผัสความอร่อย
    และเป็นการเพิ่มจำนวนลูกค้าให้เข้าร้านมากขึ้นสร้างโอกาสในการขายผลิตภัณฑ์อื่น ๆ

-   วันพุธลด 20% : เพื่อเป็นการเพิ่มยอดการซื้อกลุ่มผลิตภัณฑ์เบเกอรี่
    ทางบริษัทได้จัดรายการพิเศษนี้ ทุกวันพุธ ซึ่งในปี 2555 นี้
    ได้เพิ่มกลุ่มผลิตภัณฑ์ขนมไหว้พระจันทร์ในจุดขายโมเดิร์นเทรด เข้าไปในรายการด้วย
    ซึ่งก็ได้รับการตอบรับที่ดีจากกลุ่มเป้าหมาย

-   Cake&Cookies New Year :
    บริษัทได้ปรับรูปแบบของเค้กและคุกกี้ใหม่ทั้งหมดเพื่อต้อนรับเทศกาล ปีใหม่
    โดยได้ทำการประชาสัมพันธ์ภายใต้แนวความคิด “Cakes of Art”…
    เชื่อมต่อความสุขความผูกพันด้วยศาสตร์แห่งศิลป์ ความอร่อยจากเค้ก และคุ้กกี้ เอส แอนด์ พี
    พร้อมจัดกิจกรรมส่งเสริมการขาย ซื้อ 4 ฟรีอีก 1
    เพื่อส่งเสริมการมอบความสุขให้แก่กันและกันในช่วงเทศกาลแห่งความสุข
    ตลอดจนจัดทำชุดของขวัญในรูปแบบแฮมเปอร์และตะกร้า
    เพิ่มอีกหนึ่งทางเลือกในการส่งความสุข

-   ขนมไหว้พระจันทร์ : เอส แอนด์ พี ถือเป็นเจ้าตลาดสำหรับเทศกาลขนมไหว้พระจันทร์
    โดยในปี ที่ผ่านมาได้ทำการประชาสัมพันธ์ภายใต้แนวความคิด Golden Giving
    พร้อมตอกย้ำการเป็นต้นตำรับขนมไหว้พระจันทร์ไส้หมอนทองเจ้าแรก
    อีกทั้งมีการจัดกิจกรรมส่งเสริมการขาย 4 ฟรี 1 และลด 15% สำหรับสมาชิกบัตร Joy Card
    และฐานลูกค้าพันธมิตรทางธุรกิจ ทำให้ส่วนแบ่งทางด้านการตลาดของขนมไหว้พระจันทร์ของ
    เอส แอนด์ พี มีสัดส่วนที่สูงขึ้นอย่างต่อเนื่อง

นโยบายความรับผิดชอบต่อสังคม

บริษัท เอส แอนด์ พี ซินดิเคท จำกัด (มหาชน) ได้ดำเนินการจัดทำกิจกรรม CSR (Corporate
Social Responsibility) อย่างจริงจังไม่ว่าจะเป็นเรื่องการศึกษาของนักเรียนด้อยโอกาส
โดยการรับนักเรียนที่ด้อยโอกาสทางการศึกษาเข้าเรียนระดับ ปวช.สาขาธุรกิจค้าปลีก
และสาขาอาหารและโภชนาการที่ศูนย์การเรียนเอส แอนด์ พี ในระบบทวิภาคี
เพื่อให้นักเรียนมีโอกาสฝึกฝนปฏิบัติงานจริงและมีรายได้ระหว่างเรียนไปด้วย หรือการทำโครงการ
Kitchen for kids เพื่อสร้างสุขลักษณะที่ดีให้แก่ชุมชน และเป็นการทำให้ชุมชนนั้น ๆ
เกิดการเรียนรู้ ในการพัฒนาคุณภาพชีวิต
อีกทั้งยังเปิดโอกาสให้ประชาชนทั่วไปได้เข้ารับการพัฒนาจิต
ด้วยการฝึกปฏิบัติธรรมร่วมกันของพนักงานขององค์กร
ส่วนในด้านสิ่งแวดล้อมโรงงานของเราได้มีการปรับปรุงระบบคุณภาพมาตรฐานต่าง ๆ
ให้ทันสมัยเป็นที่ยอมรับของระดับมาตรฐานระดับประเทศและระดับสากลอยู่เสมอเพื่อความพึงพอใจของลูกค้า
โดยในปีที่ผ่านมาบริษัทมีกิจกรรมที่สำคัญดังนี้

ด้านเศรษฐกิจ

นโยบายต่อต้านการทุจริตคอร์รัปชั่น

เอส แอนด์ พี
และบริษัทย่อยในเครือได้ตระหนักถึงความสำคัญกับการทำธุรกรรมกับบุคคลและบริษัทภายนอก
โดยกำหนดนโยบายต่อต้านการทุจริตคอร์รัปชั่นไว้ในระเบียบเกี่ยวกับการทำงานและจรรยาบรรณของบริษัทและเพื่อให้การปฏิบัติงานมีประสิทธิภาพมากยิ่งขึ้น
เอส แอนด์ พี ได้จัดตั้งคณะทำงานต่อต้านการทุจริตคอร์รัปชั่น
โดยมีวัตถุประสงค์เพื่อเสริมสร้างจิตสำนึกและกำหนดให้ทุกคนมีหน้าที่ความรับผิดชอบในการปฏิบัติงานอย่างโปร่งใส
ได้มีการกำหนดกลยุทธ์และหลักการในการนำแนวทางไปสู่การปฏิบัติให้พนักงานและนักเรียนซึ่งจะเป็นพนักงานในอนาคตได้รับทราบและฝึกการทำงานอย่างโปร่งใสไม่นำพาต่อการทุจริตทุกประการ
และยังได้มีการกำหนดแนวทางในการปรับปรุงงานด้านเอกสารที่สามารถเผยแพร่การทำงานอย่างสุจริตโปร่งใสในสัญญาต่าง
ๆ เช่น สัญญาจ้างแรงงาน สัญญากับคู่ค้า พร้อมรายงานให้คณะกรรมการบริษัทรับทราบ

ด้านสังคมและชุมชน

ศูนย์การเรียน เอส แอนด์ พี

จากวิสัยทัศน์ของผู้บริหารระดับสูงในเรื่องของ “คน” คุณประเวศวุฒิ ไรวา กล่าวว่า "คนในบริษัท
ไม่ว่าจะ อยู่ที่ใดก็ตาม จะถือว่าเป็นสมบัติ (Asset)
ที่สำคัญของบริษัทที่ต้องได้รับการพัฒนาให้ได้ประโยชน์สูงสุด" จึงได้เกิดแนวคิด
ที่สนับสนุนการเรียนในรูปแบบของศูนย์การเรียน
ดังที่สภาการศึกษาได้นำพระราชบัญญัตินี้ขึ้นมาทำเป็นโครงการระยะยาว
องค์กรจึงเห็นความสำคัญของการศึกษาขั้นพื้นฐานที่สามารถพัฒนาบุคลากรขององค์กรในรูปแบบ“ศูนย์การเรียน”
ในองค์กร ตามนโยบายรัฐโดยศูนย์การเรียน เอส แอนด์ พี ได้เปิดการศึกษาปีแรกในปีการศึกษา
2550 ในหลักสูตรประกาศนียบัตรวิชาชีพ (ปวช.) 2 ประเภทวิชาคือ ประเภทวิชาพาณิชยกรรม
และ ประเภทวิชาคหกรรม โดยมีวัตถุประสงค์เพื่อยกระดับการศึกษาให้กับแรงงานไทยในบริษัท
เป็นการพัฒนาทรัพยากรมนุษย์ให้มีศักยภาพในการทำงานเพิ่มมากขึ้น ผลิตบุคลากรให้
ตรงกับความต้องการของอุตสาหกรรมสายอาหารและการบริการ ค้าปลีก เข้าทำงานในบริษัทฯ
และสนับสนุนให้บุคคลที่มีความสนใจในการอาหารได้มีโอกาสเรียนรู้ทั้งภาคทฤษฎีและภาคปฏิบัติเพื่อให้สามารถทำงานในองค์กรได้ต่อไป
และสำหรับปี 2555 ที่ผ่านมาศูนย์การเรียน เอส แอนด์ พี
ได้เพิ่มกลยุทธ์ในการเปิดโอกาสให้นักเรียนจากวิทยาลัยอาชีวะต่างๆ
ทั่วประเทศเข้ารับการฝึกฝนอาชีพโดยครูผู้ชำนาญของบริษัทในหน่วยงานต่าง ๆ
เพิ่มขึ้นจำนวนมากกว่า 50 วิทยาลัยทั่วประเทศ ทำให้นักเรียนมีโอกาสได้รับการฝึกทั้งหน้าร้าน
และหน่วยงานสนับสนุนมากยิ่งขึ้น

นอกจากนี้ศูนย์การเรียน เอส แอนด์ พี ยังได้ให้ความสำคัญกับการศึกษา
โดยได้จัดทำโครงการเกี่ยวกับการศึกษาร่วมกับสถาบันการศึกษา และโรงเรียนต่างจังหวัด เช่น

1.1 เข้าร่วมกับกรมอาชีวศึกษาในการรับนักเรียนอาชีวะจากต่างจังหวัด
เข้าฝึกงานในระบบทวิภาคีใน หน่วยงานต่าง ๆ ของบริษัท ทั้งระดับ ปวช. ปวส. และปริญญาตรี
และฝึกอบรมทักษะในธุรกิจอาหารและเบเกอรี่ให้แก่คณะครูและนักเรียนโดยการสอนแต่งหน้าเค้ก

1.2
รับนักเรียนด้อยโอกาสจากโรงเรียนราชประชานุเคราะห์และโรงเรียนศึกษาสงเคราะห์ทั่วประเทศเข้าเรียนในระดับ
ปวช.สาขาวิชาธุรกิจค้าปลีก อาหารและโภชนาการ
และริเริ่มโครงการทุนการศึกษาปริญญาตรีสำหรับเยาวชนผู้ด้อยโอกาส ในการเรียนระดับอุดมศึกษา
เพื่อเป็นการผลิต Chef ที่สามารถทำงานในต่างประเทศได้ในอนาคต

โครงการS&P Kitchen for kids ปี 4

บริษัท เอส แอนด์ พี ซินดิเคท จำกัด (มหาชน) จัดโครงการ S&P Kitchen for Kids
ต่อเนื่องเป็นปีที่4
ซึ่งโครงการนี้ถือเป็นพันธกิจหลักในการดำเนินธุรกิจเพื่อตอบแทนสังคมโดยมีผู้บริหารและพนักงานเข้าร่วมโครงการ
โดยมีวัตถุประสงค์เพื่อส่งเสริมสุขอนามัยและโภชนาการที่ดีให้กับผู้บริโภคและเยาวชนของชาติที่จะเป็นกำลังสำคัญในอนาคต
และในปีนี้ได้เข้ามาจัดกิจกรรมให้กับโรงเรียนร่มเกล้ากาญจนบุรีและโรงเรียนศึกษาสงเคราะห์แม่จัน
จังหวัดเชียงราย โดยเข้ามาพัฒนาและปรับปรุงโรงครัวให้ถูกสุขลักษณะ
เพื่อประกอบอาหารที่สะอาดให้กับเด็กนักเรียนและบุคลากรในโรงเรียน
พร้อมกันนี้ยังได้ส่งเสริมการทำเกษตรยั่งยืนด้วยการมอบโรงเพาะเห็ด
เพื่อนำมาเป็นวัตถุดิบในทำอาหารกลางวันที่มีคุณภาพสดสะอาดและใช้เป็นแหล่งการศึกษาหาความรู้ให้กับเยาวชนอีกทางหนึ่งพร้อมทั้งได้ทำอาหารกลางวัน
และมอบขนมนักเรียนสำหรับโรงเรียนศึกษาสงเคราะห์แม่จัน จังหวัดเชียงราย
นอกจากเข้ามาพัฒนาโรงครัวแล้ว
ยังได้ส่งเสริมการทำเกษตรยั่งยืนด้วยการมอบแปลงผักสวนครัวและแปลงผักปลอดสารพิษ
เพื่อนำมาเป็นวัตถุดิบในทำอาหารกลางวันที่มีคุณภาพสดสะอาด ให้กับโรงเรียน

นอกจากนี้ S&P ยังมอบโอกาสทางการศึกษาให้กับนักเรียนโดยมีศูนย์การเรียน S&P
เข้ามารับสมัครนักเรียนระดับชั้น ม.3
เพื่อศึกษาต่อระดับปวช.เปิดโอกาสด้านวิชาชีพให้กับผู้ที่มีความสามารถอีกด้วย
จากนั้นได้เดินทางไปยังโรงเรียนไทยทนุบ้านสันต้นดู่ จังหวัดเชียงใหม่ เพื่อมอบอุปกรณ์เครื่องครัว
บอร์ดโภชนาการ และหนังสือที่มีประโยชน์ให้กับโรงเรียนซึ่งขาดแคลน อีกทั้ง เอส แอนด์ พี
ยังได้มอบเงินสนับสนุนการสร้างโรงครัว ในโครงการ “S&P Kitchen for Kids ปี 4”
ให้กับโรงเรียนปัญญาประทีป จังหวัดนครราชสีมา โรงเรียนวิถีพุทธ
เพื่อประกอบอาหารอย่างถูกสุขอนามัยและใช้เป็นสถานที่สำหรับการเรียนการสอน
ซึ่งนับเป็นโรงเรียนบ่มเพาะชีวิตที่ยังคงตั้งมั่นในการจัดวิถีการเรียนรู้ ด้านวิชาการ
และทักษะด้านวิชาชีพ
และการพัฒนาชีวิตของแต่ละบุคคลในชุมชนตามหลักไตรสิกขาของพระพุทธศาสนา คือ พฤติกรรม
(ศีล) จิตใจ (สมาธิ) และปัญญา โรงเรียนปัญญาประทีปภายใต้การดูแลของมูลนิธิปัญญาประทีป
โดยได้รับความเมตตาจากพระอาจารย์ชยสาโร
เป็นองค์ประธานที่ปรึกษาให้กับทั้งมูลนิธิและในส่วนของโรงเรียนโดยเอส แอนด์ พี
มุ่งมั่นที่จะทำกิจกรรมดี ๆ เพื่อตอบแทนสังคมอย่างต่อเนื่องตลอดไป

โครงการ ๑ จานจากใจ (Make a Dish...Make a Wish)

ร้านเอส แอนด์ พี และร้านภัทรา เข้าร่วมโครงการ ๑ จานจากใจ (Make a Dish...Make a
Wish) ด้วยการ
จัดทำเมนูพิเศษที่นำวัตถุดิบจากฟาร์มตัวอย่างในสมเด็จพระนางเจ้าสิริกิติ์พระบรมราชินีนาถ
เพื่อเป็นการเฉลิมพระเกียรติเนื่องในโอกาสมหามงคลเฉลิมพระชนมพรรษา 80 พรรษา
เพื่อสร้างอาชีพ สร้างรายได้และพัฒนาคุณภาพชีวิตของประชาชน
ที่อาศัยอยู่ในพื้นที่ประสบปัญหาและถิ่นทุรกันดาร ซึ่งปัจจุบันมีจำนวน 90 แห่งทั่วประเทศ
และมีเกษตรกรผู้ปลูกผักเลี้ยงสัตว์เป็นสมาชิกกว่า 10,000 ราย
เพื่อสนองงานใต้พระยุคลบาทและร่วมสานต่อพระราชดำริ จึงเกิดเป็นงานเทศกาลอาหาร “๑
จานจากใจ” ที่มีร้านอาหารชื่อดังกว่า 100 ร้าน
ร่วมนำวัตถุดิบจากฟาร์มตัวอย่างมาปรุงเป็นเมนูพิเศษ
เฉลิมพระเกียรติเนื่องในโอกาสมหามงคลที่สมเด็จพระนางเจ้าฯ พระบรมราชินีนาถ
ทรงเจริญพระชนมพรรษา 80 พรรษา 12 สิงหาคม 2555

“Cake A Wish Make A Wish”

เอส แอนด์ พี ได้ตอบแทนสังคมอย่างต่อเนื่องเป็นประจำทุกปี ด้วยการนำเค้กมอบให้กับผู้ด้อยโอกาส
ผู้พิการ เด็กกำพร้าและคนชรา ยังมูลนิธิต่าง ๆ ทั้งในกรุงเทพมหานครและปริมณฑลรวม 20
แห่งในโครงการ “Cake A Wish Make A Wish” ซึ่งปีนี้ถือเป็นปีที่ 9

โครงการมอบโอกาสดีดีให้สตรีอีกครั้ง

เอส แอนด์ พี ร่วมกับสมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์
กรุงเทพฯ (สธวท - กรุงเทพฯ) ได้ริเริ่มจัดฝึกอบรมวิชาชีพให้ผู้ต้องขังหญิง ภายใต้ชื่อ
“โครงการมอบโอกาสดีดีให้สตรีอีกครั้ง” ต่อเนื่องเป็นปีที่ 9
ด้วยการสอนทำอาหารให้กับผู้ต้องขังหญิงได้ฝึกสายงานอาชีพและการพัฒนาจิตใจให้พร้อมสำหรับใช้ในการดำเนินชีวิตหลังพ้นโทษ
เพื่อเป็นประโยชน์ต่อการนำไปประกอบอาชีพหารายได้เลี้ยงดูตนเอง และครอบครัวตั้งแต่วันนี้จนถึง
วันข้างหน้า

โครงการเติมรอยยิ้มให้น้อง...ปี 6

เอส แอนด์ พี จัดโครงการเติมรอยยิ้มให้น้อง..ปี 6
เลี้ยงอาหารกลางวันเด็กบกพร่องด้านพัฒนาการและ สติปัญญาสถาบันราชานุกูล
ซึ่งบริษัทตระหนักถึงความสำคัญของการพัฒนาคุณภาพชีวิตและมีความตั้งใจที่จะตอบแทนสังคม
ด้วยการมอบของขวัญวันแห่งความรักแก่น้องผู้ด้อยโอกาสด้วยการจัดเลี้ยงอาหารมื้อพิเศษ
พร้อมเค้กก้อนโตเติมแต่งจินตนาการด้วยศิลปะบำบัด คลอเคล้าบรรยากาศแห่งความสุข
พร้อมจัดกิจกรรมศิลปะบำบัด“ระบายสีภาพเค้ก”
ที่สร้างความเพลิดเพลินเสริมทักษะจินตนาการแห่งความริเริ่มสร้างสรรค์ให้แก่เด็ก ๆ
ได้เป็นอย่างดีปิดท้ายด้วยการแสดงสันทนาการต่าง ๆ มากมายภายใต้ แนวคิด “อาสาสร้างสุข
สนุกหรรษา” อาทิ การแสดงมายากลลูกโป่ง (Magic Comedy) และการแสดง Cover Dance
ทำให้บรรยากาศภายในงานอบอวลไปด้วยกลิ่นอายของความอบอุ่นที่ผสานความรักระหว่างกันและกันได้อย่างลงตัว

สถานที่ปฏิบัติธรรมบ้านไรวา

ปี พ.ศ. 2522 คุณแม่จำนงค์ ไรวา ได้มอบบ้านไรวา ที่ตำบลบางพระ จังหวัดชลบุรี
ซึ่งเป็นบ้านเกิดของท่าน สร้างโดยคุณพ่อสุริยน ไรวา ให้เป็นสถานที่ปฏิบัติธรรม
โดยได้เรียนเชิญคุณแม่ดร.สิริ กรินชัย มาเปิดหลักสูตรอบรมพัฒนาจิตเป็นครั้งแรก
และได้ดำเนินการอบรมตั้งแต่นั้นเป็นต้นมาจนกระทั่งปัจจุบันบ้านไรวาได้จัดกิจกรรมอบรมพัฒนาจิตไม่ต่ำกว่า
10 หลักสูตร ต่อปี โดยอนุญาตให้บุคคลทั่วไปเข้าร่วมการปฏิบัติธรรมร่วมกับพนักงานของบริษัท

โครงการผลิตภัณฑ์เพื่อการกุศล

เมื่อต้นปี 2555 บริษัทได้เข้าร่วมโครงการกับคณะแพทยศาสตร์ศิริราชพยาบาล มหาวิทยาลัยมหิดล
ในการ หาทุนเพื่อดำเนินการก่อสร้างสถาบันการแพทย์สยามินทราธิราช
เพื่อเป็นการพัฒนาโรงพยาบาลศิริราชสู่สถาบันการแพทย์ชั้นเลิศในเอเชียอาคเนย์
โดยการสร้างอาคารศูนย์ความเป็นเลิศทางการวิจัย อาคารศูนย์ความเป็นเลิศในการบริการทาง
การแพทย์เพื่อรองรับน้ำใจจากประชาชนทั่วประเทศให้มีส่วนร่วมเยียวยาหลายล้านชีวิตที่เจ็บป่วยรวมทั้งสวนเฉลิมพระเกียรติ
บริษัทจึงได้ร่วมจัดทำคุกกี้ศิริราช ๙ มงคล จำหน่ายในร้านและเบเกอรี่ช้อพทั่วประเทศ
เพื่อเชิญชวนผู้ที่สนใจให้การสนับสนุนโครงการ "ศิริราช ๙ มงคล" ได้ในการสนับสนุนการกุศล
ซึ่งเป็นโครงการที่จัดทำขึ้นโดยนำรายได้ทั้งหมดมอบให้แก่ โรงพยาบาลศิริราชโดยไม่หักค่าใช้จ่าย

โครงการน้ำใจสู่บ้านเกิด

สายการผลิตเบเกอรี่
โรงงานสุขุมวิทได้จัดทำโครงการเพื่อสร้างสรรค์ให้เกิดความร่วมมือระหว่างองค์กร
และชุมชนภายใต้ชื่อโครงการน้ำใจสู่บ้านเกิดเมื่อวันที่ 17 กุมภาพันธ์ 2555 ที่ผ่านมา
โดยร่วมทอดผ้าป่าสามัคคีสมทบซ่อมแซมหอระฆัง วัดสว่างวารี ตำบลโขงเจียม อำเภอโขงเจียม
จังหวัดอุบลราชธานี

ด้านสิ่งแวดล้อม

มาตรฐานระบบคุณภาพ

สายการผลิตอาหารมีนโยบายคุณภาพที่มุ่งเน้นในเรื่องการผลิตสินค้าที่มีคุณภาพความปลอดภัยสอดคล้อง
ต่อกฎหมาย และมาตรฐานคุณภาพในระดับสากลโดยควบคุมตลอดทั้งห่วงโซ่อาหารตั้งแต่คุณภาพวัตถุดิบ
ผลิตภัณฑ์ และการนำไปใช้ของผู้บริโภค
รวมถึงระบบการสืบย้อนกลับข้อมูลเพื่อให้ผู้บริโภคเกิดความมั่นใจในคุณภาพและปลอดภัยในการใช้ผลิตภัณฑ์ภายใต้แบรนด์
S&P, Premo, Delio, Patio และอื่น ๆ

โดยสายการผลิตอาหาร โรงงานลาดกระบัง
ได้รับการรับรองมาตรฐานระบบคุณภาพในการผลิตอาหารจากหน่วยภาครัฐ ได้แก่
มาตรฐานหลักเกณฑ์และวิธีการที่ดีในการผลิตอาหาร (GMP) และระบบการวิเคราะห์อันตรายและ
จุดวิกฤตที่ต้องควบคุม (HACCP) จากสำนักงานคณะกรรมการอาหารและยา (อย.)
กรมวิชาการเกษตร และกรมประมง และ ยังได้รับมาตรฐานจากภาคองค์กรเอกชน ได้แก่
มาตรฐานหลักเกณฑ์และวิธีการที่ดีในการผลิตอาหาร (GMP),
ระบบการวิเคราะห์อันตรายและจุดวิกฤตที่ต้องควบคุม ( HACCP) , ISO9001 : 2008 ,
ISO22000 , IFS และ BRC จากบริษัท เอส จี เอส (ประเทศไทย) จำกัด นอกจากนี้ในปี
2555 สายการผลิตอาหาร ได้ยกระดับมาตรฐานคุณภาพBRC เป็น Issue 6 และ IFS เป็น
version 6 เพื่อให้ลูกค้ามีความมั่นใจในคุณภาพและความปลอดภัยต่อผลิตภัณฑ์ที่ส่งออกมากยิ่งขึ้น
และในปี 2555นี้ ผลิตภัณฑ์อาหารแช่แข็ง Quick Meal ส่งออกได้รับรางวัลThai Select
ซึ่งเป็นมาตรฐานที่กรมส่งเสริมการส่งออกกระทรวงพาณิชย์มอบให้ผู้ประกอบการและร้านอาหารไทยที่ผ่านการคัดเลือกจากคณะกรรมการ
ณ เมืองซิดนีย์ ประเทศออสเตรเลีย

นอกจากนี้
ทางสายการผลิตอาหารได้มีโครงการขอขยายขอบข่ายการรับรองของโรงงานเพื่อส่งออกผลิตภัณฑ์อาหารแช่แข็งสำเร็จรูปที่มีส่วนประกอบของไก่จากกรมปศุสัตว์
(EST Number) เพื่อเพิ่มโอกาสทางการขายในประเทศกลุ่มสหภาพยุโรปและประเทศอื่น ๆ
และคาดว่าจะดำเนินการแล้วเสร็จภายในปี 2556

จากระบบมาตรฐานและรางวัลที่ได้รับดังกล่าว
เป็นสิ่งที่ยืนยันได้ว่าสายการผลิตอาหารให้ความสำคัญกับคุณภาพ และความปลอดภัยของสินค้า
เพื่อให้ผู้บริโภคเกิดความมั่นใจในการใช้ผลิตภัณฑ์
และจะมุ่งมั่นพัฒนาอย่างต่อเนื่องเพื่อให้สอดคล้องกับการเจริญเติบโตของตลาด
และมาตรฐานคุณภาพในระดับสากล เพื่อตอบสนองทั้งลูกค้าภายในและภายนอกประเทศ

สายการผลิตเบเกอรี่ โรงงานสุขุมวิท 62
ดำเนินการผลิตภายใต้ระบบงานคุณภาพเป็นที่ยอมรับตามมาตรฐานสากลอย่างต่อเนื่องมาโดยตลอดซึ่งโรงงานสุขุมวิทได้ผ่านการรับรองการผลิตตามมาตรฐาน
Good Manufacturing Practice (GMP)
ด้านระบบการจัดการด้านความปลอดภัยคุณภาพอาหารจากสำนักงานอาหารและยา
และจากกรมวิชาการเกษตร และในปีนี้มีมาตรฐาน Hazard Analysis and Critical
Control Point (HACCP) การขยายขอบข่ายการรับรองเพิ่มสำหรับผลิตภัณฑ์ใหม่ 4 รายการ
และยังได้รับมาตรฐานผลิตภัณฑ์อุตสาหกรรม ISO/IEC 17025
ซึ่งเป็นมาตรฐานห้องปฏิบัติการทดสอบกลางของโรงงานทำหน้าที่ตรวจสอบวัตถุดิบ ผลิตภัณฑ์สำเร็จรูป
และสิ่งแวดล้อม

โรงงานบางนา ได้รับการรับรองการผลิตตามมาตรฐาน Good Manufacturing Practice
(GMP) จากสำนักงานอาหารและยาและจากกรมวิชาการเกษตร
และได้รับการรับรองระบบบริหารความปลอดภัยของอาหาร ISO 22000 : 2005
เป็นมาตรฐานที่ครอบคลุมในเรื่องของการปฏิบัติที่ดีของสถานที่ผลิตความปลอดภัยอาหาร
และระบบการผลิตที่สามารถยืนยันถึงคุณภาพและความปลอดภัยจากสถานที่ผลิตจนถึงผู้บริโภค

“รวมแรงไทยรักษาน้ำใสทุกคูคลอง”

บริษัท เอส แอนด์ พี ซินดิเคท จำกัด (มหาชน)
ได้ตระหนักถึงความสำคัญด้านสิ่งแวดล้อมเรื่องการดูแล คูคลอง โดย เอส แอนด์ พี
ได้ตอบรับเข้าร่วมโครงการ “รวมแรงไทยรักษาน้ำใสทุกคูคลอง” โดยให้การสนับสนุนคูคลอง
ในเขตมีนบุรีของสถาบันทรัพยากรมนุษย์ มหาวิทยาลัยธรรมศาสตร์ เมื่อวันที่ 24 พฤศจิกายน 2555
ที่ผ่านมา

4.4. การจัดหาวัตถุดิบของบริษัท

4.4.1. นโยบายด้านการจัดซื้อ-จัดหา

บริษัทดำเนินธุรกิจโดยยึดมั่นในความรับผิดชอบต่อผู้มีส่วนได้เสียทุกกลุ่มและด้วยตระหนักดีว่าผลิตภัณฑ์ของบริษัทจะต้องมีคุณภาพ
สะอาด ปลอดภัยและมีมาตรฐานเดียวกันเพื่อให้ผู้บริโภคเกิดความมั่นใจในผลิตภัณฑ์ของบริษัท
ดังนั้นนโยบายด้านการจัดซื้อ-จัดหา วัตถุดิบ บรรจุภัณฑ์เพื่อใช้ในกระบวนการผลิต
บรรจุภาชนะและบรรจุภัณฑ์ที่หีบห่อผลิตภัณฑ์ของบริษัทจากโรงงานไปยังร้านอาหารและร้านเบเกอรี่ของบริษัท
จึงต้องผ่านกระบวนการคัดสรรและมีมาตรฐาน ในปี 2555
บริษัทดำเนินนโยบายการจัดซื้อโดยคำนึงถึงการบริหารจัดการเพื่อให้บริษัทสามารถบรรลุเป้าหมายและสอดคล้องกับแผนกลยุทธ์ของบริษัทในระยะยาว
ซึ่งสามารถสรุปได้ดังนี้

(1) มุ่งเน้นความมีคุณภาพและต่อเนื่อง โดยวัตถุดิบ ภาชนะและบรรจุภัณฑ์ที่บริษัทจัดซื้อ
บริษัทได้กำหนดให้มีกระบวนการในการคัดสรร/คัดเลือก ตั้งแต่ คู่ค้า ผู้ให้บริการ
ต้องมีคุณสมบัติตรงตามที่บริษัทกำหนด เช่น คู่ค้า เป็นเจ้าของแหล่งผลิตวัตถุดิบ
ภาชนะและบรรจุภัณฑ์ที่มีมาตรฐานและคุณภาพการให้บริการ คู่ค้า
เป็นผู้ให้บริการที่มีศักยภาพในการจัดซื้อ วัตถุดิบ สินค้าและบริการที่มีคุณภาพและสามารถจัดหาวัตถุดิบ
สินค้าจัดส่งให้กับบริษัทได้อย่าง เพียงพอตามความต้องการของบริษัท
ในขณะที่ราคาไม่ผันแปรอย่างมีนัยสำคัญซึ่งส่งผลกระทบต่อการบริหารต้นทุนการผลิตของบริษัทเป็นสำคัญ

(2) มีมาตรฐานเดียวกัน โดยวัตถุดิบ ภาชนะและบรรจุภัณฑ์ที่บริษัทจัดซื้อต้องมีมาตรฐานเดียวกัน
เช่น มีความสดและใหม่ มีความสะอาด มีความปลอดภัย
และไม่มีสารปนเปื้อนซึ่งอาจส่งผลกระทบต่อผลิตภัณฑ์และผู้บริโภค
ซึ่งบริษัทได้จัดให้มีกระบวนการทดสอบวัตถุดิบ
ภาชนะและบรรจุภัณฑ์อย่างเพียงพอและเชื่อมั่นได้ว่าวัตถุดิบ
ภาชนะและบรรจุภัณฑ์มีคุณภาพและมาตรฐานที่เพียงพอเชื่อถือได้และเมื่อผลิตภัณฑ์ของบริษัทถึงมือผู้บริโภค
มีความสด สะอาดและปลอดภัยและมีคุณค่าทางโภชนาการด้วยมาตรฐานเดียวกัน

(3) สนับสนุนคู่ค้าและพันธมิตรธุรกิจ
บริษัทได้ให้ความสำคัญต่อการสนับสนุนและเสริมสร้างพันธมิตรธุรกิจในระยะยาวด้วยเหตุผลที่ว่าการดำเนินธุรกิจให้เติบโตในระยะยาวนั้นปัจจัยความสำเร็จหนึ่งคือการส่งเสริมและสนับสนุนแก่
คู่ค้าและพันธมิตรให้เติบโตเคียงข้างไปพร้อมกับบริษัท
โดยการจัดให้มีการช่วยเหลือเพื่อแก่ปัญหาร่วมกันในการเสริมสร้างศักยภาพให้แก่คู่ค้าและพันธมิตรเพิ่มขึ้น
เช่น การให้ข้อมูลเกี่ยวกับความต้องการวัตถุดิบและผลิตภัณฑ์สำหรับแต่ละช่วง
ระยะเวลาตามแผนงานการผลิตและแผนการตลาด

(4) บริหารคลังสินค้าอย่างมีประสิทธิภาพ โดยในกระบวนการจัดซื้อและจัดหาวัตถุดิบ ภาชนะ และ
บรรจุภัณฑ์ บริษัทมีการจัดทำแผนงานการจัดซื้อ-จัดหาวัตถุดิบ ภาชนะ
และบรรจุภัณฑ์เป็นการล่วงหน้าตามระยะเวลาและความต้องการของโรงงานและแผนการตลาด
จึงมีผลทำให้การบริหารคลังสินค้ามีประสิทธิภาพยิ่งขึ้นโดยสามารถประมาณการความต้องการซึ่งส่งผลต่อการบริหารและจัดการต้นทุนสินค้าในภาพรวมได้เป็นอย่างดี
มีการประสานงานร่วมกับฝ่ายวิจัย และพัฒนา ฝ่ายการตลาดเพื่อวางแผนในการจัดหาวัตถุดิบ ภาชนะ
และบรรจุภัณฑ์ที่ใช้ให้เหมาะสมกับภาวะกาลในปัจจุบัน
ส่วนวัตถุดิบที่คุณสมบัติผันแปรเปลี่ยนแปลงไปตามฤดูกาล
มีการกำหนดคุณสมบัติและสิ่งทดแทนอย่างชัดเจน

ในปี 2556 บริษัทยังคงสร้างความต่อเนื่องและให้ความสำคัญในเรื่องมาตรฐานคุณภาพ ความสะอาด
ความปลอดภัยและคุณค่าทางโภชนาการของผลิตภัณฑ์อาหาร การบริหารต้นทุนวัตถุดิบ
บรรจุภัณฑ์และอุปกรณ์อย่าง ต่อเนื่องตั้งแต่ขั้นตอนในการจัดซื้อ-จัดหา คู่ค้า ผู้จัดจำหน่าย
(Suppliers) กระบวนการผลิต กระบวนการขนส่ง การควบคุมคุณภาพระหว่างการจัดเก็บก่อน
การบริหารคลังสินค้า ดังนี้

-   พัฒนาการดำเนินงานของทุกหน่วยงานเพื่อความสอดคล้องกับมาตรฐานและข้อกำหนดกฎหมาย

-   สื่อสารและให้ความรู้ด้านความปลอดภัย คุณภาพ โภชนาการ
    และสุขภาพแก่ผู้มีส่วนได้ส่วนเสียในธุรกิจของ เอส แอนด์ พี และ พนักงานในองค์กร

-   พัฒนาเครือข่ายวิชาการและผู้เชี่ยวชาญ
    เพื่อความมั่นใจในการพัฒนามาตรฐานความปลอดภัยและคุณภาพอาหาร

-   พัฒนาทีมคุณภาพให้มีทักษะการประเมินความเสี่ยงเพื่อความมั่นใจในการบริหารจัดการเชิงป้องกัน

-   นำมาตรฐานสากล
    และเทคโนโลยีมาช่วยในการพัฒนาและประยุกต์ใช้มาตรฐานความปลอดภัยและคุณภาพอาหาร

-   จัดระบบงาน/ผู้รับผิดชอบ ให้รองรับกรณีเกิดปัญหา/แก้ปัญหา ให้มีกระบวนการที่สั้น กระชับ
    รวดเร็ว

-   ทบทวนผู้ขาย และต้นทุนวัตถุดิบ สินค้า
    กระบวนการในการขนส่งและส่งมอบสินค้าของสาขา/เบเกอรี่
    ชอพที่ตั้งอยู่ในต่างจังหวัดตามภูมิภาคต่าง ๆ

-   สร้างระบบการบริหารคลังสินค้าที่มีประสิทธิภาพให้ดียิ่งขึ้น